Die Bell-versameling in die Jagger-biblioteek van die Universiteit van Kaapstad is ‘n nalatenskap van die kunstenaar Charles Davidson Bell en sy oom sir John Bell. Die versameling bestaan uit sketse, waterverfskilderye, houtdrukblokke, medaljes en swaarde. Veral die eenkleurige gewaste pentekeninge van tonele in die Oorlog van die Byl is van groot historiese belang. So ook is die straatbeelde van geboue en mense op die strate van Kaapstad van kultuur-historiese nut. Ook is daar ontwerpe vir posseëls (o.a. die beroemde Kaapse driehoekseëls) van die Kaapkolonie en heraldiese wapens. In die jare 1834 tot 1836 het Charles Bell die ekspedisie van Andrew Smith na Masjonaland vergesel en ‘n 300 tekeninge op die reis gemaak. Hiervan verskyn 8 in James Chapman se Travels in the interior of South Africa (uitgegee in 1868), meer as 60 van mense, plekke en natuurskoon in Andrew Smith se Diary (van 1939) en ‘n paar in Robert Moffat se Missionary Labours. Verskeie van die oorspronklike sketse is in die Bell-versameling. Sy kunswerke toon sy veelsydigheid as kunstenaar. Hy het ‘n oog gehad vir presiese detail en ‘n fyn humorsin.